સંજય દત્તને એપ્રિલ 19, 1993ને દિવસે ટાડા નીચે મુંબઈના સહારા એરપોર્ટ પર ગિરફ્તાર કરવામાં આવે છે. મે 5, એને કામચલાઉ જામીન પર મુક્ત કરાય છે, સપ્ટેમ્બર 23એ જામીનની મુદત વધારવામાં આવે છે, જુલાઈ 4, 1994ને દિવસે ટાડા કોર્ટના જજ જે. એન. પટેલ સંજય દત્તની કામચલાઉ જામીન રદ કરે છે. સંજય દત્ત સુપ્રીમ કોર્ટને અપીલ કરે છે, સુપ્રીમ કોર્ટ સંજય દત્તની અપીલ ફેંકી દે છે. સંજય દત્ત ટાડા કોર્ટને ડિસ્ચાર્જ માટે અરજી કરે છે. ટાડા કોર્ટ અરજી ફેંકી દે છે. મહારાષ્ટ્ર રાજ્યની રિવ્યૂ કમિટી ટાડા કોર્ટને રિપોર્ટ આપે છે કે સંજય દત્ત સામેના આરોપ ખેંચી લો. જજ પટેલ કહે છે કે સરકારે સીધું મને કહેવાની જરૂર નથી, પબ્લિક પ્રોસીક્યુટર દ્વારા આ કહેવું જોઈએ. સી.બી.આઈ. ટાડા કોર્ટને કહે છે કે 12 માણસોને જામીન આપી દો, 12 નામોમાં સંજય દત્તનું નામ પણ છે. સંજય દત્ત જામીન માટે ટાડા કોર્ટને અરજી કરે છે, જજ પટેલ અરજી ફગાવી દે છે, અને સી.બી.આઈ.ની ભૂમિકાની સખ્ત આલોચના કરે છે. સંજય દત્ત સુપ્રીમ કોર્ટને અપીલ કરે છે, અને ઑક્ટોબર 16, 1995ને દિવસે સુપ્રીમ કોર્ટ સંજય દત્તને જામીન પર છોડવા આદેશ આપે છે...